ZABAN x: 


HIFAZAT Kuve 





MUFT! TAQIUSMANI (DB) 


ki maqbool kitab islahi khutbat hindi mein se 
iska khulasa HINGLISH mein karne ki koshish ki hai. 
Allah is ko kubool farmaye. 
Aur ham sab ke hag mein naafe banaye. Aameen. 

las SSI pe glad yb 
Hazrat Abu Hurerah® riwayat karte hai 
Nabie Karim* ne irshad farmaya ki jo 
sakhs Allah Taala par aur aakhirat ke din 
par imaan rakhta ho usko chahiye ki ya 


to wo aachi aur nek baat kahe ya khamos 
rahe. Bukhari shareef. 


Doosri riwayat Hazrat Abu Hurerah® se 
riwayat hai unhone Nabie Karim se 
suna aap ne irshad farmaya ki ek insaan 
soche samje bagair jab koi kalima zaban 
se kah deta hai to vah kalima us sakhs ki 
jahannam ke andar itni geharai tak gira 
deta hai jitna mashrik aur maqrib ke 


darmiyan fasla aur doori hai. 
Bukhari shareef. 

Teesri riwayat Hazrat Abu Hurerah® 
riwayat karte hai ki Nabie Karim™ ne 
irshad farmaya ki kabhi kabhi ek insaan 
Allah taala ki razamandi kalima kehta 
hai yani aisa kalima zaban se ada karta 
hai jo Allah taala ko khus karne wala hai 
Allah taala ki riza ke mutabik hai lekin 
jis waqt vah kalima zaban se ada karta 
hai us waqt us kalime ki,ahmiyat ka 
andaza nahi hota aur la parwahi se vah 
kalima zaban se nikal deta hai magar 
Allah taala us kalime ki badolat jannat 
mein uske darzat buland farma dete hai 
aur iske ulta kabhi kabhi ek insaan zaban 
se aisa kalima nikalta hai jo Allah taala 
ko naraz karne vala hota hai aur voh 
sakhs la parwahi mein us kalime ko nikal 
deta hai lekin vah kalima usko jahannam 
mein leja kar gira deta hai. Bukhari shareef. 


In teeno hadeeso mein is baat ki taraf 
tawajjuh dilayi gayi hai ki aadmi zaban 
ke gunaaho se bachne ka ahtimam kare 
aur is zaban ko Allah taala ki marjiyat 
mein kharch kare, aur uske narazgi ke 
kaamo se isko bachaye. Jaise ki pehle arz 
kar chuka ho ki hum logo ke liye sab se 
jyada ahtimam ki chiz ye hai ki gunaaho 
se bache, gunaah na ho un gunaaho mein 
ye zaban ke gunaaho ka bayan shuru 
huwa hai, chuki zaban ke gunaah aise hai 

ki kabhi kabhi aadmi samje bagair be 
parwai ki halat mein baate kar leta hai 
aur ye baate uske sakht tarin azaab ka 
sabab hoti hai isliye Nabie Karim™ ne 
irshad farmaya ki zaban ko dekh bhal kar 
istemal karo, agar koi aachi baat zaban se 
kehni hai to kaho, varna khamosh raho. 


Ye zaban jo Allah taala ne<hame aata 
farmai hai, isme jara ghor karo to ye kitni 
azeem nemat hai, ye kitna bada inaam 
hai, jo Allah taala ne hame aata farma 
diya. Aur bolne ki aisi machine aata 
farma di ki jo paidaish se lekar marte 
dum tak insaan ka saath de rahi hai, aur 
chal rahi hai aur is tarah chal rahi hai ki 
aadmi ne idhar zara irada kiya udhar isne 
kaam shuru kar diya, ab chuki is machine 
ko haasil karne ke liye koi mehnat aur 
mashakkat nahi ki, koi paisa kharch nahi 
huva, isliye is nemat ki qadar malum nahi 
hoti, aur jo nemat bethe bhitaye begar 
mange mil jaati hai uski qadar nahi hoti, 
ab ye zaban bhi bethe bhitaye mil gayi 
aur lagatar kaam kar rahi hai, hum jo 
chahte hai is zaban se bol padte hai, is 
nemat ki gqadar un logo se pooche jo is 
nemat se mehroom hai zaban mojud 
magar bolne ki tagat nahi hai, aadmi koi 
baat kahna chata hai magar keh nahi 
sakta, dil mein jazbaat paida ho rahe hai 

magar izhar nahi kar sakta, usse poocho 
voh batayega ki zaban kitni badi nemat 
hai, Allah taala ka kitna bada inaam hai. 


Is baat ka tasavvur karo ki khuda na kare, 
is zaban ne kaam karna bandh kar diya 
aur ab tum bolna chahte ho lekin nahi 
bola jata, us waqt kaisi becharghi aur 
bebasi ka aalam hoga. Mere ek aziz jinka 
abhi hal hi mein operation huva hai 
unhone bataya ki operation ke baad 
kucch dair is haalat mein gujari ki sara 
jisam behistha, pyaas lag rahi thi, samne 
aadmi maujood hai, mein usse kehna 
chahta hu ki tum muje paani pila do, 
lekin zaban nahi chalti, aadha ghanta isi 
tarah gujar gaya. Baad mein wo kehte the 
ki meri puri zindagi mein wo aadha 
ghanta jitna taglif dene wala tha, aisa 
wadt kabhi mere upar nahi guzra tha. 


Allah taala ne zaban aur dimag ke 
darmiyan aisa connection rakha hai ki 
jaise hi dimag ne yah irada kiya ki fala 
baat zaban se nikal jaye, usi lamhe zaban 
wo baat ada kar deti hai aur agar insaan 
ke upaar chod diya jata ki tum khud is 
zaban ko istemal karlo, uske liye pehle ye 
ilam sikhna padta ki zaban ki kis harkat 
se “alif” nikle, zaban ko kaha leja kar 
“pa” nikale to fir insaan ek musibat mein 
mubtala ho jata, lekin Allah taala ne fitri 

taur per insaan ke andar ye baat rakh di 
ki jo lafz wo zaban se ada karna chah 
raha hai to bas irada karte hi fouran va 
lafz zaban se nikal jata hai, lekin ab jara 
isko istemal karte huye ye to socho ki kya 
tum khud ye machine kharid kar le aaye 
the nahi, balki ye Allah taala ki ata hai 
usne tumhe ata ki hai, ye tumhari 
milkiyat nahi, balki tumhare paas 
amanat hai aur jab unki dihuvi amanat 
hai to phir ye bhi jaroori hai ki isko unki 
riza ke mutabik istemal kiya jaye, yeh na 
ho ki jo dil mein aaya bak diya balki jo 
baat Allah taala ke ahkam ke mutabik hai 
voh nikalo, aur jo baat Allah taala ke 
ahkam ke mutabikonahi voh baat mat 
nikalo ye sarkari machine, isko uski 
marzi ke mutabik istemal karo. 


Allah taala ne zaban ko aisa banaya hai 
ki agar koi aadmi is zaban ko sahi istemal 
kar le, jaise ki aapne abhi upar ek hadees 
mein pada ki ek aadmi ne ek baat be 
parwahi mein zaban se nikal di magar 
voh baat aachi thi to us baat ki vajah se 
Allah taala ne jaane uske kitne darjat 
buland farma dete hai, aur usko kitna 
azro sawab haasil ho jata jab ek insaan 
kafir se musalman hota hai to voh issi 
zaban ki badolat hota hai zaban se 
kalimae sahadat pad leta hai “Ash-hadu 

Al-laaa Ilaaha Illa-llaahu Wahdahoo fe 
Shareeka Lahoo Wa-Ash-hadu Anna 
Muhammadan Abduhoo Wa Rasooluhu” 
is kalima e sahadat ke padne se pehle voh 
kafir tha magar isko padne ke baad 
musalman ho gaya, pehle jahannami tha 
ab jannati ban gaya pehle Allah ka na 
pasandida the ab mehboob ban gaya aur 
Nabie Karim ki ummate.izabat mein 
saamil ho gaya ye azeem ingilab is kalima 
ki badolat aaya jo usne zaban se ada kiya. 


Imaan lane ke baad ek baar zaban se kah 
diya subhanallah to hadees shareef mein 
aata hai ki uske zariya amal ki tarazu ka 
aadha paldra bhar jata hai ye kalima 
chota hai lekin iska sawab intna azeem 
hai, aur ek aur hadees mein hain ki 
‘subhanallahi va bihamdihi subhanallahil 
azeem’ ye do kalima zaban par to halke 
fulke hai ki jara si der mein ada ho gaya 
lekin amal ki tarazu mein bahut bhari 
hai, aur rahman ko bahut mehboob hai, 
baharhal ye machine Allah taala ne aisi 
banai hai ki agar zara saa iska rukh badal 
do aur sahi tarike se isko istemal karna 
shuru kar do to phir dekho ye tumhare 
namaa e aamal mein kitna izafaa karti 
hai, aur tumhare liye jannat mein kis 
tarah ghar banati hai aur tumhe kis tarah 
Allah taala ki razamandi ata karati hai, 

iske zariye Allah taala ka zikr kara aur 
Allah ke zikr se is zaban ko tar rakho phir 
dekho kis tarah tumhare darjat mein 
tarakki hoti hai. 

Ek Sahabi® ne pucha ki ya Rasoolullah 
kaun sa amal afzal hai Nabie Karim ne 
jawab mein irshaad farmaya ki tumhari 
zaban Allah ke zikr se tar rahe, chalte 
phirte, uthte bethte Allah ka zikr karte 
raho. Tirmezi. 


Agar is zaban ke zariye se tumne kisi ko 
chotisi deen ki baat sikha di jaise ek 
sakhs ghalat tarike se namaz padh raha 
tha aur tumhe maalum tha ki ye ghalat 
tarike se namaz padh-raha hai, chunache 
tumne chupke se tanhaai mein narmi ke 
saath muhabbat aur shaffat se usko 
samja diya ki bhai tumhari namaz mein 
ye ghalti thi, is tarah kar liya karo aapki 
zaban ki jara si harkat se uski islah ho 
gayi aur usne thik namaz padhni shuru 
kar di to ab saari umr jitni namaze vah 
thik tarike se padhega toun sab ka azar 
va sawab tumhare naama e aamal mein 
bhi likha jayega. 

Ek shaks taqleef aur pareshani mein 
mubtala tha, tumne uski pareshani dur 
karne ke liye ussse koi tasalli ki baat, koi 
tasalli ka kalima keh diya jiske natije 
mein usko kucch daaras ban gayi, usko 

kucch tasalli haasil ho gayi, to yah Palima 
kahna tumhare liye azeem aaz va sawab 
khich laya, chunanche ek hadees me 
Nabie Karim ne irshaad farmaya ki 
Agar koi shaks aisi aurat ke liye tasalli ke 
kalimat kahe ki jiska beta goom ho gaya 
ho, ya mar gaya ho to Allah taala uss 
tasalli dene wale ko Jannat mein 
shaandar kimti jode pehnayege. Tirmezi. 


Garze yah ki is zaban ko nek kaamo mein 
istemal karne ke jo raaste Allah taala ne 
rakhe hai, unme isko-thik tarige se 
istemal kar lo, phir..dekho tumhare 
naama e aamaal mein-Kis tarah sawab ke 
dher lag jayege. Jaise koi shaks ja raha 
tha tumne uski rehnumaie karke usko 
sahi raasta bata diya, ab ye chota 
sallallahu alaihi wasallam kaam kar diya 
aur tumhe khayal bhi nahi huva ki meine 
yah koi neki ka kaam kar diya Allah taala 
uske badle mein beshumar azro sawab 
aata farmayege. Agar insaan is zaban ka 
sahi istemal kare to yakeen kijye uske 
liye jannat ke darwaze khul jayege, aur 
beshumar gunaaho ki maafi ka zariya ban 
jayega, lekin khuda na kare agar is zaban 
ka nazayiz aur ghalat istemal ho to phir 
yahi zaban insaan ko jahannam mein 
khich kar lejati hai. 

Ek hadees mein Nabie Karim*™ ne irshaad 

farmaya ki jitne log jahannam mein 
jayege unme aksariyat un logo ki hogi jo 
zaban ki kartoot ki vajah se jahannam 
mein jayege, isliye yah zaban jo Allah 
taala ne hame aata farmaie hai isko zara 
dhiyan se istemal karo, isko kabu mein 
rakho bekabu mat chodo aur isko sahi 
kaamo mein istemal karo, isliya farmaya 
ki zaban se ya to sahi baat bolo varna 
khamos raho isliye ki khamoshi isse 
hazar darje behtar hai kr aadmi ghalat 
baat zaban se nikale. Tirmezi Shareef. 


Isi vajah se jaya bolne se mana kiya gaya 
ki agar insaan jyada bolega to zaban kabu 
mein nahi rahegi kucch na kucch gadbad 
karegi aur uske natije mein gunaah mein 
mubtala ho jayega, isliye zaroorat ke 
mutabik bolo jaise ek bujrug ne irshaad 
farmay ki phele baat ko tolo phir bolo, jab 
tol kar baat karoge to phir ye zaban kabu 
mein aa jayegi. 

Zaban aisi chiz hai ki iske jariye se insaan 
jannat bhi kama sakta hai aur dozakh be 
kama sakta hai isko kabu karne ki 
zaroorat hai, taaki ye be-vagah istemal 
naho, iska tarika yah hai ki insaan jyada 
bolna ka parhez kare isliye ki insaan jitna 
jyada kalaam karega, utna hi jyada 
gunaaho mein mubtala hoga, chunanche 
apni islaah ke taalib hazraat jab sheikh 

ke pass ilaaj ke liye jate hain to sheikh 
har ek ke liye uske munasib alag alag 
nuskha tajveez karte hai, aur ve bahoot 
se hazraat ke liye sirf zaban ko kabu mein 
karne ke liye ilaaj tajveez karte hai. 


Ek sahib mere walid Hazrat Muhammad 
Shafi® ki khidmat mein aaya karte the, 
uhone Hazrat Walid se darkhast ki ke 
mein aapse islaahi talluk kayam karna 
chahta hu, Hazrat Walid ne kubul kar liya 
aur ijaazat de di, uske baad unhone kaha 
ki hazrat mujhe koi wazifa padhne ke liye 
bata de, mein kya padha karu? Hazrat 
Walid ne farmaya ki tumhara ek hi 
wazifa hai aur vah ye ki is zaban par taala 
dal do, aur yah zaban jo har wagqt chalti 
rehti hai isko kabu mein karo, tumhare 
liye aur koi wazifa nahi hai. Chunanche 
unhone jab zaban ko kabu mein kiya to 
ussi ke zariye unki islaah ho gayi. 


Hamare yaha zaban ke ghalat istemal ki 
jo vaba chal padi hai, yaad rakho, yah 
badi khatarnak baat hai, dosto ko bulaya 
ki aana zara baith kar ghap shap karege, 
ab us ghap shap ke andar jhoot bola ja 
raha hai, gheebat uske andar ho rahi hai, 
doosro ki burai ki jaa rahi hai, doosro ki 
mimicry ki jaa rahi hai, jiska natiza yah 
hota hai ki hamari ek majlis na jaane 
kitne gunaaho ka majuma hoti hai. Is liye 

sabse pehla kaam yah hai ki is zaban ko 
kabu mein karne ki ahmiyat dil mein 
paida kare, Allah taala apni rehmat se 
iski ahmiyat hamare dilo mein paida 
farma de, Aameen. 


Yu to sara samaj is zaban ke gunaaho 
mein mubtala hai lekin hadeeso mein 
Nabie Karim ne aurto ke® andar jin 
bimariyo ke paye jaane kinisaan dehi 
farmaie, unme se ek bimariyah bhi hai ki 
zaban unke kabu mein nahi hoti. Hadeeso 
mein aata hai ki ek =martaba Nabie 
Karim= ne aurto se khitab karte huve 
farmaya ki: Ae Aurto!-Mein ne jahannam 
walo mein sab se jyada tadad mein tumko 
paya, yani jahannam mein mardo ke 
mugable mein aurto ki tadad jyada hai. 
Aurto ne poocha ya Rasoolullah! Iski kya 
vajah hai? To Aap™ ne jawab diya ki: tum 
laan taan bahut karti ho, aur shauhar ki 
nashukri bahut karti ho, is vajah se 
jahannam mein tumhari tadaad jyada 
hai. Is hadees mein Nabie Karim ne jo 
do baate bayan farmayi, un dono ka 
talluk zaban se hai. Laanat ki kasrat aur 
shauhar ki nashukri. Aap ne aurto ke 
andar jin bimariyo ki taskhis farmaie, 
unme zaban ke bejaa istemal ko bayan 
farmaya, ki ye aurte zaban ko ghalat 
istemal karti hai, jaise kisi to taana de 

diya, kisi ko bura kah diya, kisi ki Brecbat 
kar di, kisi ki chugli khali, yah sab iske 
andar dakhil hai. Bukhari Shareef. 


Nabie Karim® ne irshaad farmaya ki jo 
shaks mujhe do chizo ki gurantee aur 
jamanat dede to mein usko jannat ki 
gurantee deta hoo. Ek us chiz ki gurantee 
dede jo uske do jabdo ke darmiyan hai 
yani zaban ki yah ghalat astemal nahi 
hogi, is zaban se jhoot nahi niklega, 
gheebat nahi hogi, dil dukhane wali baat 
kisi ki nahi hogi vagerah-vagerah. Aur ek 
uss chiz ki gurantee dede jo uski taango 
(leg) ke darmiyan yani sharamgaah ki 
usko ghalat jagah istemal nahi karuga. To 
mein usko jannat ki jamanat deta hoo. 
Isse maloom huva ki zaban ki hifaazat 
deen ki hifaazat ka aadha baab hai. Aur 
aaadha deen zaban ke andaar hai, aadhe 
gunaah zaban ke jariye hote hai, isliye 
iski hifaazat zaroori hai. 


Hazrat Ukbaa bin Aamir® se riwayat hai, 
farmate hain ki mein ne Nabie Karim™ se 
sawal kiya ki ya Rasoolullah! Najat ka 
kya tariga hai? Yani aakhirat mein aajabe 
jahannam se najat ho jaye, aur Allah 
taala apni razamandi ata farma de, aur 
jannt mein dakhila farma de, iska kya 
tariga hai? To Aap ne is sawal ke jawab 
mein teen jumle irshaad farmaye. Pehla 

jumla yaha irshaad farmaya ki tum apni 
zaban ko apne kabu mein rakho, zaban 
bekabu na hone paye. Doosra jumla yah 
irshaad farmaya ki tumhara_ ghar 
tumhare liye kaafi ho jaye, yani apna 
jyada waqt ghar mein guzaro, fuzul aur 
bila vajah tumhe ghar se nikalne ki 
zaroorat nahi, sirf zaroorat ke-tahat ghar 
se bahar javo, bila zaroorat bahar mat 
javo, taki bahar jo fitne hatunke andaar 
mubtala na ho javo. Teesra jumla yah 
irshaad farmaya ki agar koi ghalti, koi 
gunaah ya khata tum se ho jaye to us 
ghalti par rovo, rone ka matlab yah hai ki 
usse touba karo, aur.us par sharmindagi 
ka izhaar karke istagfaar karo. 


Pehle zamane mein “Nechriyat” ka bada 
zor tha, aur yah firga “Nechriyat” ke log 
mozizo vagaireh ka inkaar karte the, aur 
yah kehte the ki yah to fitrat ke khilaf hai, 
kaise ho sakta hai. Chunanche ek sahib ne 
Hazrat Thanvi® se poocha ki yah jo 
quraan shareef mein aaya hai ki giyamat 
ke din ye haath, paav gawahi dege, 
guftagu karenge, yah kis tarah gawahi 
dege? Inke andaar zaban nahi hai, aur 
bagair zaban ke kaise bolega? To Hazrat 
Thanvi® ne poocha ki aacha yah batavo ki 
zaban bagair zaban se kaise bolti hai? 
Yah zaban bhi ek ghost ka tukda hai, iske 

liye alaag se koi zaban nahi hai, lekin phir 
bhi bol rahi hai, jab Allah Taala ne ghost 
ke is lothde ko bolne ki kuwwat ata farma 
di, to yeh bolne lagi, agar Allah Taala is 
kuwwat ko cheen le, to bolna bandh kar 
degi. Yahi bolne ki kuwwat jab Allah 
taala hath ko ata farmayege to hath bolne 
lagega, paav ko ata farmayege to paav 
bolne lagega. Saare aaza chuki zaban ke 
tabe hai isliye zaban ko sahi rakhne ki 
koshish karo. Is zaban ki hifazat bahut 
zaroori hai, jab tak insaan is par kabu na 
paale aur iskp gunaaho Se na bachale, us 
waqt tak kamyab nahi ho sakta. Allah 
taala hum sab ko is zaban ki hifazat karne 
aur isko sahi istemal karne ki taufig ata 
farmaye, Aameen. 

